นายกรัฐมนตรี ขอทุกฝ่ายเป็นกำลังใจให้เจ้าหน้าที่ในการปฎิบัติการช่วยเหลือผู้ประสบภัยเรือล่ม
นายกรัฐมนตรี ขอทุกฝ่ายเป็นกำลังใจให้เจ้าหน้าที่ในปฏิบัติการช่วยเหลือผู้ประสบภัยเรือล่มจังหวัดภูเก็ต ย้ำผู้ประกอบการต้องดำเนินการตามกฎหมาย

พลเอก ประยุทธ์ จันทร์โอชา นายกรัฐมนตรี กล่าวในการลงพื้นที่ตรวจเยี่ยมผู้ประสบภัยและติดตามสถานการณ์การให้ความช่วยเหลือและดูแลกรณีเหตุเรือล่มที่จังหวัดภูเก็ตว่า ได้มีโอกาสพบกับเอกอัครราชทูตจีนประจำประเทศไทยและผู้แทนของจีน โดยได้ยืนยันว่าไทยและจีนเปรียบเสมือนเป็นพี่น้องกัน ดังนั้นไทยจะให้การดูแลนักท่องเที่ยวจีนและทุกๆ คนในประเทศไทยอย่างเต็มที่  นายกรัฐมนตรีขอให้ทุกฝ่ายเป็นกำลังใจให้กันและกัน และร่วมกันปฏิบัติภารกิจนี้ให้สำเร็จอย่างดีที่สุด

นายกรัฐมนตรี กล่าวว่า สิ่งสำคัญคือ ความร่วมมือกันของผู้ประกอบกิจการด้านการท่องเที่ยว ที่จะต้องเชื่อมโยงกับหน่วยราชการในการประกอบธุรกิจ โดยต้องดำเนินการทุกอย่างให้เป็นไปตามข้อกฎหมาย ซึ่งทั้งหมดนี้จะส่งผลดีต่อการลงทุนและการท่องเที่ยวในประเทศไทย อย่างไรก็ตามขอให้ทุกคนเชื่อฟังและปฏิบัติตามประกาศของทางราชการในการออกเดินเรือในน่านน้ำ

นายกรัฐมนตรี กล่าวด้วยว่า ขณะนี้การท่องเที่ยวของประเทศไทยมีความเติบโตสูงขึ้น ดังนั้นมีความจำเป็นที่จะต้องใช้เทคโนโลยีเข้ามาช่วยในการบริหารจัดการ ซึ่งที่ผ่านมารัฐบาลพยายาม ที่จะเพิ่มเติมทั้งในเรื่องของบุคลากรและเครื่องมือต่างๆ แต่ก็ยังไม่เพียงพอทั้งหมด จึงได้สั่งการให้มีการหารือว่า จะต้องมีสิ่งใดที่ต้องปรับปรุงเพิ่มเพื่อให้การดูแลด้านการท่องเที่ยวเป็นไปอย่างมีประสิทธิภาพ ซึ่งจะต้องประสานความร่วมมือและแลกเปลี่ยนประสบการณ์ซึ่งกันและกันกับต่างประเทศ   ขณะที่ในส่วนของผู้ประกอบการก็ต้องเข้าใจว่า เมื่อมีนักท่องเที่ยวเพิ่มขึ้นก็จะยิ่งมีความเสี่ยงมากขึ้น จึงจะต้องมีการลงทุนด้านความปลอดภัย และมีการตรวจสอบซักซ้อมการรับมือกับเหตุการณ์ต่างๆด้วย